**EELNÕU (OE 105)**

**ALUTAGUSE VALLAVOLIKOGU**

**O T S U S**

Iisaku 27. september 2018 nr

**Alajõe Vallavolikogu 10. aprilli 2014 otsuse nr 24 „Detailplaneeringu koostamise algatamine ja keskkonnamõju strateegilise hindamise mittealgatamine“ kehtetuks tunnistamine**

24. oktoobril 2017. a moodustus Alajõe valla, Iisaku valla, Illuka valla, Mäetaguse valla ja Tudulinna valla ühinemise teel uus omavalitsusüksus – Alutaguse vald, mis on ühinenud omavalitsusüksuste üldõigusjärglane.

Eesti territooriumi haldusjaotuse seaduse § 141 lõike 41 kohaselt ühinenud kohaliku omavalitsuse üksuste õigusaktid kehtivad kuni haldusterritoriaalse korralduse muutmise tulemusena moodustunud kohaliku omavalitsuse üksuse õigusaktide kehtestamiseni selle kohaliku omavalitsuse üksuse territooriumil, kus need valdade ja linnade ühinemiseni kehtisid.

Alajõe Vallavolikogu on 10. aprillil 2014 otsusega nr 24 algatanud Remniku küla Sillaotsa kinnistu (12201:002:02678) ja selle lähiala detailplaneeringu koostamise. Otsuse lisana on kinnitatud detailplaneeringu lähteseisukohad, mis olid kehtivad 1 aasta.

Detailplaneeringu koostamise eesmärgiks oli Sillaotsa kinnistu maa sihtotstarbe muutmine, kinnistu jagamine elamukruntideks, juurdepääsuteede ning kruntide ehitusõiguse määramine.

Lähtudes Maanteeameti seisukohtadest, asjaoludest et 01.07.2015 hakkas kehtima uus planeerimisseadus ning kehtivuse oli kaotanud Alajõe valla ehitusmäärus, võttis Alajõe Vallavolikogu 05.10.2017 vastu otsuse nr 33 „Sillaotsa kinnistu detailplaneeringu lähteülesande tähtaja pikendamisest keeldumine“ ning teavitas huvitatud isikut võimalusest algatada detailplaneeringule uue lähteülesande koostamise menetlus.

Vastavalt ehitusseadustiku ja planeerimisseaduse rakendamise seaduse (edaspidi EhSRS) § 1 lõikele 4 tuli viia enne nimetatud seaduse jõustumist algatatud detailplaneeringu menetlus lõpule hiljemalt 2018. aasta 1. juuliks.

Alutaguse Vallavalitsusele teadaolevalt ei oldud 1. juuliks 2018. a eelnimetatud detailplaneeringu koostamisele asutud.

Detailplaneeringu algatamisel on lähtutud teeseadusest tulenevast riigitee kaitsevööndi ulatusest 50 meetrit. Teeseadus tunnistati EhSRS jõustumisega kehtetuks. Käesolevaks hetkeks on riigitee kaitsevööndi ulatus muutunud ja see on 30 meetrit tulenevalt ehitusseadustiku § 71 lõikest 3.

Tulenevalt EhSRS § 1 lõikest 4 ning lähtudes asjaolust, et kehtima on hakanud uus planeerimisseadus ja ehitusseadustik ning detailplaneeringu koostamisest huvitatud isik on esitanud Alutaguse Vallavalitsusele taotluse üldplaneeringu kohase detailplaneeringu koostamiseks, mille menetlus on vastavalt Alutaguse Vallavolikogu 21.12.2017 määrusele nr 15 delegeeritud Alutaguse Vallavalitsusele, on vajalik algatada detailplaneeringu koostamine uuesti Alutaguse Vallavalitsuse poolt, et viia menetlus läbi täna kehtivate seaduste kohaselt.

Eelneva kaalutluse tulemusena ja võttes aluseks haldusmenetluse seaduse § 64 lõike 2, § 68 lõike 2 ning kooskõlas EhSRS § 1 lõikega 4

Alutaguse Vallavolikogu

**o t s u s t a b:**

1. Tunnistada kehtetuks Alajõe Vallavolikogu 10. aprilli 2014 otsus nr 24 „Detailplaneeringu koostamise algatamine ja keskkonnamõju strateegilise hindamise mittealgatamine“.
2. Otsuse peale võib esitada Alutaguse Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama või esitada kaebus Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.
3. Otsus jõustub teatavakstegemisest.

Raivo Raap

Volikogu esimees

Eelnõu koostas geoinfospetsialist Liina Talistu